મુંબઈગરા માટે, શિકારની રમત જેવી પણ એટલી ક્રૂર નહીં એવી રમત તે ઘર શોધી કાઢવાની છે. એ રમતમાં હંમેશાં પ્રવૃત્ત થવું પડતું નથી. પણ એ રમત રમ્યા સિવાય કોઈ પણ મુંબઈવાસીનો છૂટકો થતો નથી. આ રમતથી સ્વાશ્રય ને સંયમના ગુણ ખીલવવાની બહુ તક મળે છે. એ રમતમાં આપેલા અચોક્ક્સ સરનામા પ્રમાણે કોઈ ચોક્કસ મનુષ્યનું ઘર શોધી કાઢવાનું હોય છે. આ ઉપરાંત, થાકેલાપાકેલા મુંબઈવાસીને રાત્રે મચ્છર ઉડાડવાની રમત પણ રમવી પડે છે. એ રમત રાત્રે સૂતાં સોતાં રમવાની હોય છે. આ અને આવી અનેક રમતો મુંબઈવાસીઓના જીવનમાં ગૂંથાઈ જઈને એમની સુખાકારી સાચવી રહી છે.